<classify> WAKALA wa Huduma za Misitu Tanzania TFS Wilaya ya Igunga mkoani Tabora, wamekamata gari dogo la abiria, Toyota Hiace likiwa limebeba magunia ya mkaa yasiyo na vibali kutoka idara ya maliasili.Akizungumza na waandishi wa habari ofisini kwake baada ya kulikamata gari hilo, Meneja wa Misitu Wilaya ya Igunga, Herry Mwangili amesema wakiwa doria wanazofanya kila siku walipata taarifa kutoka kwa wasiri wao kuwa kuna gari dogo la Hiace limebeba shehena ya magunia ya mkaa likitokea kata ya Itumba.Amesema baada ya taarifa hiyo waliweka doria katika barabara itokayo Igunga mjini kwenda kata za Nguvumoja, Lugubu na Itumba, ambapo saa 12 jioni walifanikiwa kuikamata gari hiyo na walipofanya ukaguzi walikuta dereva wa gari hilo, Donald Renald akiwa ametoa viti vya abiria na kuweka magunia 16 ya mkaa yote yakiwa hayana vibali.Alisema mmiliki wa gari hilo lenye namba za usajili T 85 AXX, Emmanuel Matemba alilipa faini ya Sh milioni moja huku mkaa wote ukitaifishwa na Wakala wa Huduma ya Misitu Igunga ambao baadaye utauzwa kwa wananchi baada ya kupewa kibali kutoka mkoani Tabora.Aidha, Mwangili alisema idara yake imefanikiwa kukamata pia baiskeli 25 zikiwa zimebeba magunia 30 ya mkaa yote yakiwa hayana vibali ambapo vyote vimehifadhiwa kwenye ofisi ya TFS Igunga. Dereva wa gari hiyo alipoulizwa juu ya tuhuma hiyo alikiri kubeba mkaa huo bila vibali kutoka Itumba hadi Igunga kwa bei ya Sh 62,000.Baada ya kukosa abiria nilipata dili ya mkaa na ndio nikaona nibebe mkaa, amesema Renald huku akidai wenye mkaa wote walikimbia baada ya mkaa huo kukamatwa.Kwa upande wake, mmiliki wa gari hilo, Matemba alisema gari yake hufanya safari zake Igunga - Nzega lakini alishangazwa baada ya kupigiwa simu kuwa gari limekamatwa na TFS likiwa na magunia 16 ya mkaa.  <topic>: kitaifa 